Peste o treime din cei eliberaţi din penitenciare în ultimele două luni s-au întors deja după gratii. În această perioadă, legea recursului compensatoriu a permis eliberarea înainte de termen a 3.130 de deţinuţi.

Federația Sindicatelor din Administrația Națională a Penitenciarelor spune că legea recursului compensatoriu este de fapt „o grațiere mascată”.

Conform site-ului ANP, numărul deținuților din penitenciare a scăzut în ultimele două luni de la 25.798 (19 octombrie 2017) la 23.693 (19 decembrie 2017). Sunt, așadar, cu 2.105 mai puțini detinuți în penitenciare.

Potrivit cifrelor comunicate luni de ANP, 833 de deținuți s-au liberat la termen, 2.297 de alți beneficiari ai acestei legi au fost liberați condiționat. În total, 3.130 de beneficiari ai recursului compensatoriu.

„Ceea ce înseamnă că 1.025 deținuți au intrat sau reintrat în această perioadă în penitenciare, peste 60% dintre aceștia fiind recidiviști sau cu antecedente penale. Toți vor primi în continuare acest beneficiu de 5 zile considerate ca executate la 30 de zile de detenție. O întrebare se impune: Conteaza pentru ministrul Justiției și coaliția de guvernare pe care o reprezintă câte victime au făcut cei 2.105 de noi deținuți? Estimăm că vor fi peste 5.000 de beneficiari ai recursului compensatoriu care se reîntorc în penitenciare în primele 12 luni de aplicare. Cine răspunde?!”, arată Federația Sindicatelor din Administrația Națională a Penitenciarelor.